126.

EDPS odporúča: — v návrhu o Eurojuste stanoviť jednoznačné pojmové rozlíšenie medzi operačnými údajmi (údajmi súvisiacimi s prípadom) a administratívnymi údajmi (údajmi nesúvisiacimi s prípadom) a zmeniť znenie článku 27 ods. 5 návrhu o Eurojuste podľa uvedených vymedzení, — v návrhoch o Eurojuste a o Európskej prokuratúre vymedziť tieto pojmy: príslušné orgány, orgány Únie, tretie krajiny, medzinárodné organizácie, súkromné strany a súkromné osoby, — jasne a presne vymedziť oblasť právomocí Európskej prokuratúry, — objasniť, či sa osobné údaje môžu spracúvať v súboroch mimo systému správy prípadov, — nahradiť znenie „osobných údajov súvisiacich s prípadom“ v článku 22 ods. 6 návrhu o Európskej prokuratúre tak, aby sa zabezpečil súlad s vymedzeniami uvedenými v článku 2 písm. e) návrhu o Európskej prokuratúre, — v návrhoch o Eurojuste a o Európskej prokuratúre objasniť účely spracovania osobných údajov, pokiaľ ide o register, dočasné pracovné súbory a v prípade potreby aj akékoľvek ďalšie súbory, ktoré obsahujú operačné údaje zahŕňajúce osobné údaje, — z článku 24 ods. 2 písm. c) návrhu o Eurojuste a z článku 22 ods. 2 písm. c) návrhu o Európskej prokuratúre vypustiť, že systém správy prípadov uľahčuje monitorovanie zákonnosti a dodržiavania pravidiel ochrany osobných údajov, a vložiť to do iného odseku, — vysvetliť dôvody kategórie údajov o „colných a daňových identifikačných číslach“ alebo ju vypustiť z prílohy 2, — do článku 37 ods. 3 návrhu o Európskej prokuratúre doplniť, že úradník pre ochranu údajov [tzv. zodpovedná osoba] musí byť informovaný o zvláštnych okolnostiach opodstatňujúcich nutnosť spracovania takých osobných údajov, a v článku 27 ods. 3 návrhu o Eurojuste a v článku 37 ods. 3 návrhu o Európskej prokuratúre stanoviť, že opodstatnenie sa musí riadne zdokladovať, — do poslednej vety článku 27 ods. 3 a článku 27 ods. 4 návrhu o Eurojuste a do poslednej vety článku 37 ods. 4 návrhu o Európskej prokuratúre doplniť výraz „osôb mladších ako 18 rokov“, — vypustiť článok 28 ods. 4 návrhu o Eurojuste a článok 38 ods. 4 návrhu o Európskej prokuratúre, keďže povinnosť preskúmať údaje sa už uvádza v inom odseku a preskúmanie by mal vykonať prevádzkovateľ (t. j. Eurojust alebo Európska prokuratúra), a nie EDPS, — do článku 28 návrhu o Eurojuste a článku 38 návrhu o Európskej prokuratúre doplniť odsek stanovujúci ďalšie uchovávanie údajov v týchto situáciách: — keď je to potrebné na ochranu záujmov dotknutej osoby, ktorá ochranu vyžaduje, — keď ich presnosť spochybňuje dotknutá osoba, a to tak dlho, aby prevádzkovateľ mohol overiť presnosť týchto údajov, — keď sa osobné údaje musia uchovávať na účely dokazovania, — keď dotknutá osoba namieta proti ich výmazu a namiesto toho žiada obmedziť ich používanie, — do návrhu o Eurojuste doplniť konkrétne ustanovenie uvádzajúce všetky zdroje informácií spracúvané Eurojustom, — zmeniť článok 31 návrhu o Eurojuste s cieľom zabezpečiť, aby úradníka pre ochranu údajov vymenovalo kolégium, — v článku 31 ods. 2 návrhu o Eurojuste a v článku 41 ods. 2 návrhu o Európskej prokuratúre nahradiť znenie „pri plnení svojich povinností uvedených v článku 24 nariadenia (ES) č. 45/2001“ znením „okrem povinností stanovených v článku 24 nariadenia (ES) č. 45/2001“, — v článku 31 ods. 3 návrhu o Eurojuste a v článku 41 ods. 3 návrhu o Európskej prokuratúre stanoviť, že personál úradníka pre ochranu údajov má pri plnení svojich úloh prístup ku všetkým údajom, ktoré spracúva Eurojust, a do všetkých priestorov Eurojustu, a doplniť, že tento prístup má kedykoľvek a bez predchádzajúcej žiadosti, — do článku 31 návrhu o Eurojuste a do článku 41 návrhu o Európskej prokuratúre doplniť úlohu vedenia evidencie prípadov ovplyvňujúcich prevádzkové aj administratívne osobné údaje spracúvané Eurojustom, — vypustiť článok 32 ods. 4 návrhu o Eurojuste a článok 42 ods. 4 návrhu o Európskej prokuratúre, keďže tieto ustanovenia už sú zahrnuté v článku 20 nariadenia (ES) č. 45/2001, ktorý platí pre Eurojust aj Európsku prokuratúru, — vypustiť druhú vetu článku 32 ods. 6 návrhu o Eurojuste, v ktorej sa stanovuje lehota, keďže je vzhľadom na článok 32 ods. 2 návrhu o Eurojuste nadbytočná, — vypustiť článok 32 ods. 7 návrhu o Eurojuste a článok 42 ods. 4 nariadenia o Európskej prokuratúre, keďže sú vzhľadom na nariadenie (ES) č. 45/2001 nadbytočné, — do nadpisu článku 33 návrhu o Eurojuste a článku 43 návrhu o Európskej prokuratúre doplniť znenie „Spôsoby výkonu“, — v článku 33 návrhu o Eurojuste stanoviť pravidlá opravy, výmazu alebo obmedzenia údajov poskytovaných orgánmi EÚ, — v článku 34 ods. 1 návrhu o Eurojuste a v článku 44 ods. 1 návrhu o Európskej prokuratúre nahradiť súčasné znenie novým: „Eurojust spracúva osobné údaje tak, aby bolo vždy možné zistiť ich zdroj“, — dve vety v článku 34 ods. 3 návrhu o Eurojuste a v článku 44 ods. 2 návrhu o Európskej prokuratúre rozdeliť do samostatných odsekov, keďže sa týkajú rôznych tém, — zmeniť prvú vetu článku 34 ods. 3 návrhu o Eurojuste a článku 44 ods. 3 návrhu o Európskej prokuratúre s cieľom objasniť uvedenú zodpovednosť, — zmeniť znenie poslednej vety článku 36 ods. 1 návrhu o Eurojuste a článku 46 ods. 1 návrhu o Európskej prokuratúre s cieľom zabezpečiť, aby EDPS čo najviac zohľadňoval stanovisko príslušných vnútroštátnych dozorných orgánov, — na konci článku 38 ods. 1 návrhu o Eurojuste doplniť slovo „vrátane“ medzi „medzinárodnými organizáciami“ a „Medzinárodnou organizáciou kriminálnej polície (Interpol)“ a v článku 40 ods. 1 nahradiť znenie „medzinárodnými organizáciami alebo Interpolom“ znením „medzinárodnými organizáciami vrátane Interpolu“ a v článku 45 ods. 2 návrhu o Eurojuste nahradiť znenie „medzinárodným organizáciám či Interpolu“ znením „medzinárodným organizáciám vrátane Interpolu“, — vypustením článku 38 ods. 4 písm. a) návrhu o Eurojuste vypustiť možnosť, aby Eurojust predpokladal udelenie súhlasu členského štátu, a do druhej vety článku 38 ods. 4 návrhu o Eurojuste doplniť, že súhlas by mal byť poskytnutý „pred prenosom“, — do článku 38 návrhu o Eurojuste doplniť odsek, podľa ktorého sa budú môcť údaje preniesť iba vtedy, keď sa príjemca zaviaže, že údaje budú použité výlučne na účel, na ktorý sa prenášajú, — do článku 38 návrhu o Eurojuste doplniť odsek, podľa ktorého by mal Eurojust podrobne evidovať prenosy osobných údajov, ako aj dôvody ich prenosu, a to v súlade s článkom 31 ods. 2 písm. a) návrhu o Eurojuste. To isté sa odporúča aj vo vzťahu k článku 56 návrhu o Európskej prokuratúre, — objasniť nadpis oddielu II (Vzťahy s partnermi) kapitoly V návrhu o Eurojuste a oddielu II kapitoly VIII návrhu o Európskej prokuratúre, — v článku 40 ods. 5 návrhu o Eurojuste uviesť, že Eurojust bude poskytovať informácie v súlade s rozhodnutím členského štátu, orgánu Únie, tretej krajiny alebo medzinárodnej organizácie, ktorá mu ich poskytla, — do preambuly návrhov doplniť odôvodnenie nutnosti automatickej a systematickej výmeny informácií medzi Eurojustom a Európskou prokuratúrou, — presunúť článok 42 ods. 1 do článku 39, ktorý sa týka spolupráce medzi Európskou justičnou sieťou a ďalšími sieťami EÚ zapojenými do spolupráce na trestných veciach, — z článku 43 návrhu o Eurojuste vypustiť odkaz na článok 38 ods. 1 a namiesto neho vymenovať subjekty, s ktorými Eurojust môže uzatvoriť dohody o pracovných podmienkach (tretie krajiny a medzinárodné organizácie), — v článku 43 návrhu o Eurojuste uviesť, že tento článok nemá vplyv na podmienky stanovené v oddiele IV návrhu o Eurojuste, ktoré sa týkajú prenosu osobných údajov tretím krajinám a medzinárodným organizáciám, — do článku 44 návrhu o Eurojuste doplniť, že druhý prípad sa uplatňuje bez vplyvu na články 40 — 42, — do článku 44 návrhu o Eurojuste a do článku 61 návrhu o Európskej prokuratúre doplniť povinnosť Eurojustu/Európskej prokuratúry zverejňovať na ich webovej stránke pravidelne aktualizovaný zoznam inštitúcií a orgánov EÚ, ktorým poskytujú informácie, — z článku 45 návrhu o Eurojuste a z článku 61 návrhu o Európskej prokuratúre vypustiť odkaz na smernicu (ES) 95/46 a do návrhu doplniť kritériá a postupy, ktoré musí Komisia dodržať pri prijímaní rozhodnutia o primeranosti, — do článku 45 ods. 1 návrhu o Eurojuste a článku 61 ods. 1 návrhu o Európskej prokuratúre doplniť, že s EDPS by sa mali včas viesť konzultácie počas rokovaní o akejkoľvek medzinárodnej dohode medzi EÚ a treťou krajinou alebo medzinárodnou organizáciou, najmä pred prijatím mandátu na rokovanie, ako aj pred finalizáciou dohody, — do článku 45 ods. 1 návrhu o Eurojuste a do článku 61 ods. 1 návrhu o Európskej prokuratúre doplniť prechodné ustanovenie o platných dohodách o spolupráci upravujúcich prenos osobných údajov z Eurojustu, ktorým sa bude stanovovať prehodnotenie týchto dohôd s cieľom zabezpečiť ich súlad s požiadavkami návrhu o Eurojuste, a to v lehote najviac dvoch rokov po nadobudnutí účinnosti návrhu o Eurojuste, — do článku 45 ods. 1 návrhu o Eurojuste a do článku 61 ods. 1 návrhu o Európskej prokuratúre doplniť povinnosť Eurojustu a Európskej prokuratúry zverejňovať na ich webovej stránke pravidelne aktualizovaný zoznam ich medzinárodných dohôd a dohôd o spolupráci s tretími krajinami a medzinárodnými organizáciami, — do článku 45 ods. 2 návrhu o Eurojuste a do článku 61 ods. 2 návrhu o Európskej prokuratúre výslovne doplniť, že odchýlky platia pri príležitostných prenosoch a nie pri častých, masových či štrukturálnych prenosoch (súboroch prenosov), — vypustiť článok 45 ods. 2 písm. a) návrhu o Eurojuste/článok 61 ods. 2 písm. a) návrhu o Európskej prokuratúre a nahradiť ho článkom 45 ods. 2 písm. c) návrhu o Eurojuste/článkom 61 ods. 2 písm. c) návrhu o Európskej prokuratúre ako prvú odchýlku, — zmeniť článok 45 ods. 3 návrhu o Eurojuste a článok 61 ods. 3 návrhu o Európskej prokuratúre, — v článku 45 návrhu o Eurojuste a v článku 61 návrhu o Európskej prokuratúre stanoviť, že akýkoľvek prenos vykonaný na základe odchýlok by sa mal konkrétne zdokumentovať.